CELEX: 32010R0310
Language: lt
Date: 2010-04-09 00:00:00
Title: 2010 m. balandžio 9 d. Komisijos reglamentas (ES) Nr. 310/2010 dėl tam tikrų prekių klasifikavimo Kombinuotojoje nomenklatūroje

15.4.2010   
            
            
               LT
            
            
               Europos Sąjungos oficialusis leidinys
            
            
               L 94/27
            
         KOMISIJOS REGLAMENTAS (ES) Nr. 310/2010
   2010 m. balandžio 9 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu.
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius.
            
         
               (3)
            
            
               Laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant KN kodus, nurodytus 2 skiltyje, remiantis 3 skiltyje išdėstytais motyvais.
            
         
               (4)
            
            
               Reikėtų numatyti, kad valstybių narių muitinių pateikta šio reglamento nuostatų neatitinkančia privalomąja tarifine informacija dėl prekių klasifikavimo Kombinuotojoje nomenklatūroje, vadovaujantis 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalimi, jos turėtojas galėtų remtis dar tris mėnesius.
            
         
               (5)
            
            
               Šiame reglamente numatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytą KN kodą.
   2 straipsnis
   Valstybių narių muitinių išduota privalomąja tarifine informacija, neatitinkančia šio reglamento nuostatų, dar galima remtis tris mėnesius, vadovaujantis Reglamento (EEB) Nr. 2913/92 12 straipsnio 6 dalimi.
   3 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Parengta Briuselyje, 2010 m. balandžio 9 d.
      
         
            Komisijos vardu, Pirmininko vardu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Aparatas yra tokio pavidalo kaip stacionarioji metalo aptikimo įranga, naudojama oro uostų saugumo kontrolės punktuose (vadinamas masių spektrometru) Jis skirtas neteisėtoms medžiagoms, tokioms kaip sprogmenys ir narkotikai, aptikti jonų spąstų judrio spektrometrijos (angl. Ion Trap Mobility Spectrometer) (toliau – ITMS) technologija.
                  Tyrimas pagrįstas oro ėminiais, kurie pereina per puslaidę membraną ir patenka į jonizacijos kamerą, kurioje jonizacijos šaltinis išspinduliuoja beta daleles, dėl kurių dujinėje fazėje susidaro jonai. Po to jonizacija pulsuojama į dreifinį vamzdį, kuriame elektriniu lauku jonai greitinami į surinkimo elektrodą. Tuomet ėminys tiriamas pagal tai, per kiek laiko jonai pateko į kolektorių. Po to aparatu atskiriami jonizuoti garai ir matuojamas jonų judris elektriniame lauke.
                  Aparate nenaudojama optinė spinduliuotė.
               
               
                  9027 80 17
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis bei KN kodus 9027, 9027 80 ir 9027 80 17 atitinkančiais prekių aprašymais.
                  Gaminys nepriskirtinas 9022 pozicijai kaip aparatas, kurio veikimas pagrįstas beta spinduliuotės naudojimu, nes spinduliuotė naudojama tik parengiamajame etape prieš tyrimą ėminiui jonizuoti. Spinduliuotė yra tik pradinis cheminės analizės proceso, kuriame naudojama spektrometrijos technologija, etapas.
                  Fizinės arba cheminės analizės aparatai spektrometrai konkrečiai nurodomi priskiriant 9027 pozicijai.
                  Kadangi aparate nenaudojama optinė (ultravioletinė, matomoji, infraraudonoji) spinduliuotė, gaminys klasifikuotinas kaip kiti fizinės arba cheminės analizės aparatai, priskiriant KN kodą 9027 80 17.